上席帥
作者：喻汝礪
朝代：宋

paragraphs: 先公御吏如御兵，迎刃而解如庖丁。
掀髯一笑黠吏走，蜀中草木知威名。
伯兄渠渠天下士，嵩高少室之英靈。
妙齡提書噭閶闔，谹議可以諧韶韺。
昨年兩作益州牧，西南惡少不敢行。
後來繼者有季弟，潭潭大度涵滄溟。
指麾萬事不作意，決眥雨電風煙雲。
南望峨眉西玉壘，逸氣夜與銀河傾。
幅巾筇杖過何許，閑邀仲元訪君平。
小蓬董寶夜吹笙，往往笑倒長庚星。
拔劍起舞者誰子，杜陵老翁醉不醒。
生平入眼無俗物，胡爲見我眼自青。
武侯廟前有古柏，風吟雨嘯蛟龍聲。
我來正欲刳爾腹，琢作巨屋丹其楹。
琢作巨屋丹其楹，繪此落落三名卿。
尚使千載知儀刑，喻子作詩如鼎銘。